
Az Európai Unió által bevezethető korlátozó intézkedések (szankciók) jogalapja, gyakorlata és lehetséges jövőképei

A dolgozat az Európai Unió autonóm szankciórendszerét vizsgálja, különös tekintettel a jogi alapokra, az alkalmazott szankciók típusaira és azok hatékonyságára. Elemzem a szankciók alkalmazási módját és célját, valamint azok politikai és jogi kontextusát. A kutatás fókuszában az EU szankciós politikájának gyakorlati és elméleti aspektusai állnak, ideértve az olyan típusokat, mint a fegyverembargók, belépési korlátozások, vagyoni eszközök befagyasztása és gazdasági szankciók.
A dolgozat kiemelten foglalkozik a szankciók nemzetközi konfliktuskezelésben betöltött szerepével, különösen az orosz-ukrán válság kontextusában, rávilágítva arra, hogy az ilyen intézkedések mennyire hatékonyak a politikai célok elérésében. A kutatás hangsúlyozza a szankciók jogi és politikai kereteinek fontosságát, miközben kritikát is megfogalmaz azok gyakorlati alkalmazásával kapcsolatban.
A munka célja átfogó képet adni az EU szankciós politikájáról, feltárni annak hatékonyságát és jövőbeli lehetőségeit, különös tekintettel a nemzetközi normák és az emberi jogok védelmére.



